## Uredba o unutarnjem ustrojstvu Državnog ravnateljstva za državnu upravu i lokalnu samoupravu

### NN 119/1999 (16.11.1999.), Uredba o unutarnjem ustrojstvu Državnog ravnateljstva za državnu upravu i lokalnu samoupravu

# VLADA REPUBLIKE HRVATSKE

Na temelju članka 60. stavka 1. i 2. Zakona o sustavu državne
uprave (»Narodne novine«, br. 75/93, 92/96 i 48/99),
Vlada Republike Hrvatske je na sjednici održanoj 11. studenoga
1999. godine, donijela

## UREDBU

### O UNUTARNJEM USTROJSTVU DRŽAVNOG RAVNATELJSTVA ZA DRŽAVNU UPRAVU I LOKALNU SAMOUPRAVU

I. OPĆE ODREDBE

Članak 1.

Ovom se Uredbom određuje unutarnje ustrojstvo Državnog
ravnateljstva za državnu upravu i lokalnu samoupravu (u tekstu
koji slijedi: Ravnateljstvo), nazivi upravnih organizacija u sastavu
Ravnateljstva i drugih unutarnjih ustrojstvenih jedinica, način
upravljanja tim jedinicama, te okvirni broj potrebnih službenika
i namještenika za obavljanje poslova iz djelokruga Ravnateljstva.

Uz poslove utvrđene ovom Uredbom unutarnje ustrojstvene jedinice
Ravnateljstva obavljaju i druge poslove koje im povjeri ravnatelj.

II. UNUTARNJE USTROJSTVO RAVNATELJSTVA

Članak 2.

Za obavljanje upravnih i drugih stručnih poslova iz djelokruga
Ravnateljstva ustrojavaju se sljedeće upravne organizacije
u sastavu Ravnateljstva:

1. Uprava za poslove opće uprave i inspekcijske poslove

2. Uprava za financijsko-investicijske poslove

3. Uprava za sustav državne uprave i službeničke
odnose

4. Uprava za politički sustav i lokalnu samoupravu

5. Uprava za građanska stanja.

Članak 3.

Za obavljanje upravnih i drugih stručnih poslova u Ravna-teljstvu
se ustrojavaju i sljedeće unutarnje ustrojstvene jedinice:

1. Kabinet ravnatelja

2. Odjel za kadrovske i opće poslove.

III. DJELOKRUG UPRAVNIH ORGANIZACIJA
U SASTAVU RAVNATELJSTVA

**1. UPRAVA ZA POSLOVE OPĆE UPRAVE
I INSPEKCIJSKE POSLOVE**

Članak 4.

Uprava za poslove opće uprave i inspekcijske poslove obavlja
upravne i druge stručne poslove koji se odnose na udruge,
političke stranke, zaklade, vjerske zajednice, poslove
opće uprave te upravni odnosno inspekcijski nadzor.

Uprava za poslove opće uprave obavlja i druge upravne i
stručne poslove koji ne ulaze u djelokrug kojeg drugog
tijela središnje državne uprave, te obavlja i druge
poslove koje joj povjeri ravnatelj.

Za obavljanje poslova iz djelokruga Uprave ustrojavaju se:

1.1. Odjel za opću upravu

1.2. Odjel za udruge, političke stranke, zaklade i fundacije

1.2.1. Odsjek za udruge

1.2.2. Odsjek za političke stranke, zaklade i fundacije

1.3. Odjel upravne inspekcije

1.3.1. Odsjek za inspekciju državne uprave

1.3.2. Odsjek za inspekciju lokalne samouprave.

***1.1. Odjel za opću upravu***

Članak 5.

Odjel za opću upravu obavlja upravne i druge stručne
poslove koji se odnose na provedbu propisa o općem upravnom
postupku, propisa o uredskom poslovanju, propisa o administrativnom
izvršenju, izdavanje odobrenja za izradu pečata i
žigova s grbom Republike Hrvatske, izdavanje odobrenja izgleda
grbova jedinica lokalne samouprave, izdavanje odobrenja za uporabu
riječi »Hrvatska« u nazivlju pravnih osoba, a
obavlja i druge opće poslove koji nisu u djelokrugu drugih
unutarnjih ustrojstvenih jedinica Ravnateljstva.

***1.2. Odjel za udruge, političke stranke,
zaklade i fundacije***

Članak 6.

Odjel za udruge, političke stranke, zaklade i fundacije
obavlja upravne i druge stručne poslove koji se odnose
na registraciju i status udruga, političkih stranaka, zaklada
i fundacija, provedbu nadzora nad primjenom zakona, vođenje
očevidnika o registraciji.

*1.2.1. Odsjek za udruge*

Članak 7.

Odsjek za udruge obavlja upravne i druge stručne poslove
koji se odnose na registraciju udruga, vođenje registra udruga,
statute udruga, zakonitost rada registriranih udruga i upravni
nadzor nad njihovim radom.

*1.2.2. Odsjek za političke stranke, zaklade
i fundacije*

Članak 8.

Odsjek za političke stranke, zaklade i fundacije obavlja
upravne i druge stručne poslove koji se odnose na registraciju
i status političkih stranaka, zaklada i fundacija, inspekcijski
nadzor nad njihovim radom, registar političkih stranaka,
zaklada i fundacija i njihovih ustrojstvenih oblika.

***1.3. Odjel upravne inspekcije***

Članak 9.

Odjel upravne inspekcije obavlja upravne i druge stručne
poslove koji se odnose na nadzor nad primjenom zakona i drugih
propisa o ustrojstvu, djelokrugu i načinu rada tijela državne
uprave i drugih državnih tijela, tijela jedinica lokalne
samouprave odnosno jedinica lokalne samouprave i uprave, nadzor
nad provedbom zakona i drugih propisa o državnim službenicima
i namještenicima, zaposlenicima u tijelima jedinica lokalne
samouprave odnosno jedinicama lokalne samouprave i uprave i pravnih
osoba koje imaju javne ovlasti.

*1.3.1. Odsjek za inspekciju državne uprave*

Članak 10.

Odsjek za inspekciju državne uprave obavlja upravne i druge
stručne poslove koji se odnose na nadzor nad primjenom
zakona i drugih propisa o ustrojstvu, djelokrugu i načinu
rada tijela državne uprave i drugih državnih tijela,
nadzor nad provedbom zakona i drugih propisa o državnim službenicima
i namještenicima, te pravnih osoba koje imaju javne ovlasti
kad rješavaju u pojedinačnim upravnim stvarima.

*1.3.2. Odsjek za inspekciju lokalne samouprave*

Članak 11.

Odsjek za inspekciju lokalne samouprave obavlja upravne i druge
stručne poslove koji se odnose na nadzor nad primjenom
zakona i drugih propisa u jedinicama lokalne samouprave odnosno
jedinica lokalne uprave i samouprave, na prava, obveze i odgovornosti
zaposlenika u tijelima jedinica lokalne samouprave odnosno jedinica
lokalne samouprave i uprave.

**2. UPRAVA ZA FINANCIJSKO-INVESTICIJSKE POSLOVE**

Članak 12.

Uprava za financijsko-investicijske poslove obavlja analitičko-planske
i druge stručne poslove koji se odnose na financiranje
korisnika iz djelokruga Ravnateljstva, ostvarenje financijskih
planova, nadzor zakonitosti i namjenskog korištenja tih sredstava,
usklađivanje i prikupljanje zahtjeva za osiguranje proračunskih
sredstava, periodične obračune i zaključni
račun te druge stručne podloge u svezi financiranja
i računovodstvenih poslova, praćenje načina
i korištenja sredstava rada te primjenu suvremenih metoda
rada u državnoj upravi, a posebice primjenu računalnih
i komunikacijskih sustava u radu, planiranje, organiziranje i
nadziranje izgradnje novih objekata, adaptacije i investicijsko
održavanje postojećih poslovnih objekata i vođenje
potrebnih evidencija.

Za obavljanje poslova iz djelokruga Uprave ustrojavaju se:

2.1. Odjel financijsko-planskih i računovodstvenih poslova

2.1.1. Odsjek financijsko-planskih poslova

2.1.2. Odsjek računovodstvenih poslova

2.2. Odjel materijalnog poslovanja i nabave te praćenja
sredstava rada i metoda rada u državnoj upravi

2.3. Odjel investicijskih poslova.

***2.1. Odjel financijsko-planskih i računovodstvenih
poslova***

Članak 13.

Odjel financijsko-planskih i računovodstvenih poslova
obavlja stručne poslove koji se odnose na financijske planove,
nadzor njihovog ostvarenja kod korisnika iz djelokruga Ravna-teljstva,
poduzimanje mjera za otklanjanje uočenih nepravilnosti
u poslovanju, izrađivanje stručnih podloga i izvješća,
obavljanje računovodstvenih poslova i vođenje potrebne
evidencije i dokumentacije.

*2.1.1. Odsjek financijsko-planskih poslova*

Članak 14.

Odsjek financijsko-planskih poslova obavlja stručne poslove
koji se odnose na izradu financijskih planova i programa svih
namjena iz djelokruga Ravnateljstva, analitičko praćenje
njihova ostvarenja, nadzor nad zakonitim i namjenskim korištenjem
tih sredstava, mjere za otklanjanje uočenih nepravilnosti
u poslovanju, prikupljanje i obrađivanje zahtjeva za osiguranje
proračunskih sredstava, vođenje evidencija potrebnih
za praćenje i analiziranje korištenja sredstava.

*2.1.2. Odsjek računovodstvenih poslova*

Članak 15.

Odsjek računovodstvenih poslova obavlja stručne
poslove koji se odnose na izradu periodičnih obračuna
i zaključnih računa, stručne podloge iz područja
računovodstva za potrebe Ravnateljstva, godišnji popis
materijalnih sredstava u Ravnateljstvu, prikupljanje dokumentacije
svih roba i usluga i obavljanje plaćanja dospjelih obveza
iz djelokruga Ravnateljstva, provedbu, kontiranje i izrađivanje
kontnog plana, poslove knjiženja, gotovinskih uplata i isplata,
likvidaciju i obračun plaća i drugih primanja, vođenje
potrebnih evidencija.

***2.2. Odjel materijalnog poslovanja i nabave te praćenja
sredstava rada i metoda rada u državnoj upravi***

Članak 16.

Odjel materijalnog poslovanja i nabave te praćenja sredstava
rada i metoda rada u državnoj upravi obavlja stručne
poslove koji se odnose na nabavljanje potrebne opreme i materijala
na domaćem i inozemnom tržištu na temelju usvojenih
planova i programa, suradnju s nadležnim tijelima na pripremama
planova nabave, vođenje potrebne evidencije u svezi materijalnog
poslovanja, praćenje načina i korištenja sredstava
rada te primjenu suvremenih metoda rada u državnoj upravi,
a posebice primjenu računalnih i komunikacijskih sustava
u radu.

***2.3. Odjel investicijskih poslova***

Članak 17.

Odjel investicijskih poslova obavlja stručne poslove koji
se odnose na realizaciju i izgradnju novih objekata, adaptaciju
i investicijsko održavanje postojećih objekata, izradu
godišnjih planova, pripremne radnje za odabir projektanata
i izvođača radova, prikupljanje i obrađivanje ponuda,
suradnju s građevinskim poduzećima i drugim tehničkim
izvođačima radova, nadziranje provedbe radova, ocjenjivanje,
ovjeravanje računa i situacija izvedenih radova i vođenje
potrebnih evidencija.

**3. UPRAVA ZA SUSTAV DRŽAVNE UPRAVE I SLUŽBENIČKE
ODNOSE**

Članak 18.

Uprava za sustav državne uprave i službeničke
odnose obavlja upravne i druge stručne poslove koji se
odnose na sustav i ustrojstvo tijela državne uprave, međusobne
odnose tijela državne uprave, odnose tijela državne
uprave i lokalne samouprave odnosno odnose s pravnim osobama koje
imaju javne ovlasti, ostvarivanje javnosti rada tijela državne
uprave, državne službenike i namještenike, sustav
plaća, stručno usavršavanje, središnju
evidenciju državnih službenika.

Za obavljanje poslova iz djelokruga Uprave ustrojavaju se:

3.1. Odjel za sustav i ustrojstvo državne uprave

3.2. Odjel za službeničke odnose

3.2.1. Odsjek evidencije državnih službenika i namještenika
i sustav plaća

3.2.2. Odsjek za radnopravna i statusna pitanja službenika,
namještenika i zaposlenika lokalne samouprave.

3.3. Odjel za stručno usavršavanje i organizaciju
državnih stručnih ispita

3.3.1. Odsjek za stručno usavršavanje državnih
službenika, namještenika i zaposlenika lokalne samouprave,

3.3.2. Odsjek za pripremu i organizaciju državnih stručnih
ispita.

***3.1. Odjel za sustav i ustrojstvo državne uprave***

Članak 19.

Odjel za sustav i ustrojstvo državne uprave obavlja upravne
i druge stručne poslove koji se odnose na sustav, ustrojstvo
i razvitak državne uprave.

***3.2. Odjel za službeničke odnose***

Članak 20.

Odjel za službeničke odnose obavlja upravne i druge
stručne poslove koji se odnose na provedbu propisa o državnim
službenicima i namještenicima, radnopravna i statusna
pitanja službenika i namještenika te zaposlenika u lokalnoj
samoupravi odnosno lokalnoj samoupravi i upravi, vođenje središnje
evidencije državnih službenika.

*3.2.1. Odsjek evidencije državnih službenika
i namještenika i sustav plaća*

Članak 21.

Odsjek evidencije državnih službenika i namještenika
i sustav plaća obavlja upravne i druge stručne poslove
koji se odnose na zapošljavanje i sustav plaća u državnoj
upravi, praćenje materijalnog položaja službenika
i namještenika, kolektivno pregovaranje u odnosu na državne
službenike i namještenike, povrede službene dužnosti,
vođenje središnje evidencije državnih službenika.

*3.2.2. Odsjek za radnopravna i statusna pitanja službenika,
namještenika i zaposlenika u lokalnoj samoupravi*

Članak 22.

Odsjek za radnopravna i statusna pitanja službenika, namještenika
i zaposlenika u lokalnoj samoupravi obavlja upravne i druge stručne
poslove koji se odnose na radnopravna i statusna pitanja državnih
službenika i namještenika, te zaposlenika u lokalnoj
samoupravi odnosno lokalnoj samoupravi i upravi, nadzor nad pravilnicima
o unutarnjem redu tijela državne uprave, stegovne postupke
nad državnim službenicima, raspoređivanje državnih
službenika koji su stavljeni na raspolaganje, prijam vježbenika
i stranih državljana na rad u tijela državne uprave.

***3.3. Odjel za stručno usavršavanje i
organizaciju državnih stručnih ispita***

Članak 23.

Odjel za stručno usavršavanje i organizaciju državnih
stručnih ispita obavlja upravne i druge stručne
poslove koji se odnose na izradu prijedloga programa stručnog
usavršavanja i osposobljavanja državnih službenika,
namještenika, javnih službenika i zaposlenika u jedinicama
lokalne samouprave, pripremu i organizaciju državnih stručnih
ispita.

*3.3.1. Odsjek za stručno usavršavanje državnih
službenika, namještenika i zaposlenika lokalne samouprave*

Članak 24.

Odsjek za stručno usavršavanje državnih službenika
i namještenika i zaposlenika lokalne samouprave obavlja upravne
i druge stručne poslove koji se odnose na izrađivanje
prijedloga programa stručnog usavršavanja, provedbu
stručnog usavršavanja kroz organiziranje stručnih
seminara, provedbu natječaja za stipendiranje i školovanje
posebno nadarenih učenika i studenata za potrebe tijela
državne uprave, ocjenjivanje državnih službenika.

*3.3.2. Odsjek za pripremu i organizaciju državnih
stručnih ispita*

Članak 25.

Odsjek za pripremu i organizaciju državnih stručnih
ispita obavlja upravne i druge stručne poslove koji se
odnose na postupak odobravanja polaganja odnosno oslobađanja
od polaganja državnog stručnog ispita, organiziranje
državnih stručnih ispita, programe savjetovanja u
svezi osposobljavanja za polaganje državnih stručnih
ispita, praćenje provedbe i izvršavanja obveza u svezi
polaganja državnih stručnih ispita, predlaganje mjera
i obavljanje administrativno-tehničkih poslova za Državnu
ispitnu komisiju.

**4. UPRAVA ZA POLITIČKI SUSTAV I LOKALNU SAMOUPRAVU**

Članak 26.

Uprava za politički sustav i lokalnu samoupravu obavlja
upravne i druge stručne poslove koji se odnose na politički
sustav (izborni sustav, teritorijalni ustroj države, te ustroj
tijela državne vlasti), sustav i djelovanje jedinica lokalne
samouprave odnosno jedinica lokalne samouprave i uprave, nadzor
nad općim aktima i radom tijela lokalne samouprave, međunarodnu
suradnju jedinica lokalne samouprave s jedinicama lokalne samouprave
drugih država, primjenu međunarodnih ugovora iz djelokruga
Ravnateljstva, praćenje i analiziranje ostvarivanja ljudskih
prava, suradnju s međunarodnim organizacijama odnosno tijelima.

Za obavljanje poslova iz djelokruga Uprave ustrojavaju se:

4.1. Odjel za politički i izborni sustav

4.2. Odjel za sustav i ustrojstvo lokalne samouprave

4.2.1. Odsjek za ustrojstvo lokalne samouprave

4.2.2. Odsjek za financiranje, sustav plaća i evidenciju
zaposlenika u lokalnoj samoupravi

4.3. Odjel za ljudska prava i usklađivanje zakonodavstva.

***4.1. Odjel za politički i izborni sustav***

Članak 27.

Odjel za politički i izborni sustav obavlja upravne i druge
stručne poslove koji se odnose na izborni i politički
sustav, teritorijalno ustrojstvo, sustav javnih službi.

***4.2. Odjel za ustrojstvo lokalne samouprave***

Članak 28.

Odjel za ustrojstvo lokalne samouprave obavlja upravne i druge
stručne poslove koji se odnose na sustav i ustrojstvo lokalne
samouprave, unapređivanje sustava lokalne samouprave, sudjelovanje
u radu odgovarajućih međunarodnih tijela, usklađivanje
međunarodne suradnje jedinica lokalne samouprave i uprave,
nadzor nad primjenom propisa o lokalnoj samoupravi i upravi.

*4.2.1. Odsjek za praćenje ustrojstva lokalne
samouprave*

Članak 29.

Odsjek za praćenje ustrojstva lokalne samouprave obavlja
upravne i druge stručne poslove koji se odnose na ustrojstvo
i djelovanje tijela jedinica lokalne samouprave i uprave, nadzor
nad zakonitošću općih akata jedinica lokalne
samouprave i uprave, predlaganje izvanrednih mjera Vladi Republike
Hrvatske prema jedinicama lokalne samouprave i uprave.

*4.2.2. Odsjek za financiranje, sustav plaća i
evidenciju zaposlenika u lokalnoj samoupravi*

Članak 30.

Odsjek za financiranje, sustav plaća i evidenciju zaposlenika
u lokalnoj samoupravi obavlja stručne i druge poslove koji
se odnose na sustav financiranja i evidenciju plaća zaposlenika
u lokalnoj samoupravi.

***4.3. Odjel za ljudska prava i usklađivanje zakonodavstva***

Članak 31.

Odjel za ljudska prava i usklađivanje zakonodavstva obavlja
stručne poslove koji se odnose na zaštitu ljudskih
odnosno manjinskih prava, stanje ljudskih odnosno manjinskih prava
u Republici Hrvatskoj, sudjelovanje u radu odgovarajućih
međunarodnih tijela.

**5. UPRAVA ZA GRAÐANSKA PITANJA**

Članak 32.

Uprava za građanska stanja obavlja upravne i druge stručne
poslove koji se odnose na poslove matičarstva, osobno ime,
popise birača i evidencije o hrvatskom državljanstvu,
te obavlja upravni nadzor nad obavljanjem tih poslova u nadležnim
tijelima državne vlasti i ustrojstvom matičarskih
službi.

Uprava za građanska stanja obavlja i druge stručne
poslove u svezi primjene međunarodnih konvencija i međudržavnih
sporazuma koji se odnose na građanska stanja, pripremu potrebnih
izvještaja za Međunarodnu komisiju za građanska stanja
(CIEC), obavlja poslove za nacionalnu sekciju pri naznačenoj
komisiji i prati primjenu konvencija u Republici Hrvatskoj.

Za obavljanje poslova iz djelokruga Uprave ustrojavaju se:

5.1. Odjel za upravne poslove, organizaciju i nadzor matičarstva

5.2. Odjel za popis birača, isprave i druge osobne evidencije.

***5.1. Odjel za upravne poslove, organizaciju i nadzor
matičarstva***

Članak 33.

Odjel za upravne poslove, organizaciju i nadzor matičarstva
obavlja upravne i druge stručne poslove koji se odnose
na provedbu drugostupanjskog upravnog postupka u upravnim stvarima
koje se odnose na promjene osobnog imena i upise u državne
matice, obavljanje nadzora nad pravilnom primjenom propisa i pravodobnim
izvršavanjem obveza prema diplomatsko-konzularnim predstavništvima
Republike Hrvatske, utvrđivanje pravne utemeljenosti upisa
u državne matice činjenica iz osobnih stanja građana
nastalih u inozemstvu.

***5.2. Odjel za popis birača, isprave i druge
osobne evidencije***

Članak 34.

Odjel za popis birača, isprave i druge osobne evidencije
obavlja upravne i druge stručne poslove koji se odnose
na popise birača, poštivanje zakonskih rokova i obveza
u vrijeme raspisanih izbora, pribavljanje isprava za inozemstvo
i prosljeđivanje upisa iz inozemstva, vođenje evidencija
o ustrojstvu matičarskih službi, stanja popisa birača
te nadzor pravilnosti vođenja evidencije o hrvatskom državljanstvu,
predlaganje mjera za poboljšanje ustrojstva i načina
vođenja postojećih evidencija, posebice informatičkim
pomagalima, te nadzor nad izdavanjem isprava pomoću tih
pomagala.

IV. DJELOKRUG OSTALIH UNUTARNJIH USTROJSTVENIH JEDINICA

**1. KABINET RAVNATELJA**

Članak 35.

Kabinet ravnatelja obavlja stručne poslove koji se odnose
na protokolarne poslove, poslove u svezi sa sredstvima javnog
priopćavanja, odnosima s Vladom Republike Hrvatske i Hrvatskim
državnim saborom te drugim tijelima središnje državne
vlasti, organiziranje pribavljanja stručnih materijala
od upravnih organizacija i drugih unutarnjih ustrojstvenih jedinica
u Ravnateljstvu za potrebe ravnatelja i njegovog zamjenika, vođenje
očevidnika pošte označene određenim stupnjem
tajnosti, izrađivanje i čuvanje zapisnika sa stručnih
kolegija i drugih sastanaka, te praćenje izvršenja
obveza utvrđenih na Kolegiju ravnatelja.

**2. ODJEL ZA KADROVSKE I OPĆE POSLOVE**

Članak 36.

Odjel za kadrovske i pomoćne poslove obavlja upravne i druge
stručne poslove koji se odnose na pripremu rješenja
i drugih administrativnih poslova u oblasti radnih odnosa državnih
službenika i namještenika u Ravnateljstvu, stručno
usavršavanje državnih službenika i namještenika
u Ravnateljstvu, vođenje osobnog očevidnika za državne
službenike Ravnateljstva, nabavu stručne i druge literature
za upotpunjavanje knjižnog fonda Ravnateljstva, vođenje
evidencije o stručnoj literaturi i propisima drugih država
pribavljenih za potrebe Ravnateljstva, obavljanje poslova prijevoza,
čišćenja, pripreme toplog obroka, održavanje
zgrade i tehničkih pomagala u zgradi, održavanje strojeva
i automobila koje koristi Ravnateljstvo, prijem i dostavu pošte,
raspoređivanje akata, prijepis, otpremu, arhiviranje i čuvanje
registraturne i druge građe koja nastaje radom Ravnateljstva.

V. UPRAVLJANJE RAVNATELJSTVOM

Članak 37.

Radom Ravnateljstva upravlja ravnatelj.

Zamjenik ravnatelja zamjenjuje ravnatelja u slučaju njego-vog
izbivanja i spriječenosti te obavlja i sve druge poslove
koje mu povjeri ravnatelj. Ako nije imenovan zamjenik ravnatelja,
Vlada Republike Hrvatske određuje osobu koja će zamjenjivati
ravnatelja.

Upravama upravljaju pomoćnici ravnatelja.

Radom odjela upravljaju načelnici.

Radom Kabineta ravnatelja upravlja tajnik Kabineta.

Radom odsjeka upravlja donačelnik.

Članak 38.

Zamjenik ravnatelja odgovoran je za svoj rad ravnatelju.

Pomoćnici ravnatelja za svoj su rad odgovorni ravnatelju.

Tajnik Kabineta ravnatelja odgovoran je za svoj rad ravnatelju.
Načelnik Odjela za kadrovske i opće poslove odgovoran
je za svoj rad ravnatelju, a načelnici odjela u sastavu
uprava odgovorni su za svoj rad nadležnom pomoćniku
ravnatelja i ravnatelju.

Donačelnici odsjeka odgovorni su za svoj rad načelniku
odjela u sastavu kojeg je odsjek, nadležnom pomoćniku
ravnatelja i ravnatelju.

Ovlasti i odgovornosti državnih službenika iz ovog članka
te ostalih državnih službenika i namještenika pobliže
će se utvrditi Pravilnikom o unutarnjem redu Ravnateljstva.

Članak 39.

Savjetodavno tijelo ravnatelja je Kolegij ravnatelja.

Stalni članovi Kolegija ravnatelja su zamjenik ravnatelja,
pomoćnici ravnatelja i tajnik Kabineta ravnatelja.

Ostali službenici Ravnateljstva pozivaju se na Kolegij ravnatelja
po potrebi.

VI. SLUŽBENICI I NAMJEŠTENICI RAVNATELJSTVA

Članak 40.

Poslove i zadaće iz djelokruga Ravnateljstva, ovisno o vrsti,
složenosti, stručnoj spremi i drugim uvjetima, obavljaju
službenici i namještenici raspoređeni u službenička
zvanja i položaje te namještenička radna mjesta.

Okvirni broj državnih službenika i namještenika
potrebnih za obavljanje poslova iz djelokruga Ravnateljstva prikazan
je u tablici koja je sastavni dio ove Uredbe, a koja se ne objavljuje
u »Narodnim novinama«.

VII. SURADNJA S DRUGIM TIJELIMA DRŽAVNE UPRAVE I
PRAVNIM OSOBAMA KOJE IMAJU JAVNE OVLASTI

Članak 41.

Ravnateljstvo surađuje s drugim tijelima državne uprave
i pravnim osobama koje imaju javne ovasti u svezi s ostvarenjem
upravnih i drugih stručnih poslova iz djelokruga Ravnateljstva.

Ravnateljstvo surađuje i sa stručnim, znanstvenim i
drugim ustanovama radi rješavanja pojedinih stručnih
i upravnih pitanja iz djelokruga Ravnateljstva.

Radi rasprave o pojedinim pitanjima iz djelokruga Ravna-teljstva,
utvrđivanja nacrta propisa, davanja stručnih mišljenja
prijedloga o važnijim pitanjima iz djelokruga Ravnateljstva,
ravnatelj može osnivati stručne savjete odnosno radne
skupine.

Aktom o osnivanju utvrđuje se djelokrug i način rada
stručnog savjeta odnosno radne skupine.

VIII. PRIJELAZNE I ZAVRŠNE ODREDBE

Članak 42.

Pitanja od značaja za rad Ravnateljstva koja nisu uređena
Zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu Ravnateljstva.

Pravilnikom iz stavka 1. ovog članka utvrdit će se
potreban broj državnih službenika i namještenika
s naznakom njihovih temeljnih poslova i zadaća, stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja od značaja za rad Ravnateljstva.

Ravnatelj će u roku od 30 dana od dana stupanja na snagu
ove Uredbe donijeti Pravilnik o unutarnjem redu Ravnateljstva.

Članak 43.

Ova Uredba stupa na snagu osmog dana od dana objave u »Narodnim
novinama«.

Klasa: 023-03/99-01/10
Urbroj: 5030109-99-1
Zagreb, 11. studenoga 1999.

Predsjednik
 **mr. Zlatko Mateša,**  v. r.

Uredba, NN 119/1999-1919